Werknemers eis Solidariteit se erkenning as vakbond - Lonmin - Solidariteit WêreldSolidariteit Wêreld
Werknemers eis Solidariteit se erkenning as vakbond – Lonmin
Vrydag, November 10th, 2017
Solidariteit-lede en ander Lonmin-werknemers het Vrydag in ʼn manifes geëis dat die erkenning van die vakbond Solidariteit en ander verteenwoordigende unies dadelik herstel moet word. Dit volg nadat Lonmin onlangs geswig het onder Amcu se eis om alleenerkenning te geniet. Amcu het in sy doel geslaag en is sedert 5 November 2017 die enigste vakbond wat deur Lonmin erken word.
Volgens Connie Prinsloo, adjunkhoofsekretaris van die mynboubedryf by Solidariteit, is die verwerping van Solidariteit se dringende aansoek om sy erkenningsregte by Lonmin te herstel, deur die arbeidshof op 3 November, ʼn terugslag, maar hy voer aan die vakbond hom nie daardeur sal laat onderkry nie. “Ons verteenwoordig tesame met Uasa en die NUM die oorgrote meerderheid van vaardige werknemers by Lonmin, en sal nie agteroor sit en toekyk hoe dié vaardige werknemers vir die wolwe gegooi word nie,” het Prinsloo gesê.
Prinsloo voer aan dat Solidariteit-lede en ander werknemers wat by Lonmin werksaam is, hul stem deur middel van die manifes dik maak. Dié manifes, wat hul sienings en standpunte volkome vervat, benadruk die lede se teleurstelling in Lonmin nadat die maatskappy versuim het om sy belofte na te kom om die erkenning van die werknemers se vakbonde te beskerm. “Dit is elke werknemer se grondwetlike reg om aan ʼn vakbond van sy keuse te behoort. Daarom is dit die werknemers se volste reg om die ondemokratiese en uitsluitende ooreenkoms wat Lonmin bestuur nou eensydig op hul wil afdwing, te verwerp,” het Prinsloo gesê.
“Ons eis dat Solidariteit en die ander unies se erkenning dadelik herstel word, sodat ons deur Solidariteit ons inspraak in ons eie toekoms kan behou, en verder kan werk om Lonmin se toekoms te verseker,” maan Solidariteit-lede en werknemers van Lonmin.
Benewens ondersteuning in die werkplek bied Solidariteit talle ander dienste en voordele aan sy lede, soos bevallingsvoordele en gratis begrafnisdekking, en die lede wil dit behou.
Om die volledige manifes te lees, klik hier.